**Η ίδρυση, η εξέλιξη και ο εκχριστιανισμός του Ρωσικού Κράτους**

**Α. Η ΔΙΑΜΟΡΦΩΣΗ ΤΟΥ ΕΘΝΟΥΣ ΤΩΝ ΡΩΣΩΝ**

1. **Πότε εμφανίστηκαν και ποια ήταν η  προέλευση των Ρως;**

Οι **Βάραγγοι**(= θαλασσοπόροι), τους οποίους οι ανατολικοί Σλάβοι ονόμαζαν **Ρώς**ήταν σκανδιναβικά φύλα που εμφανίστηκαν στο ιστορικό προσκήνιο τον 9ο αι. Συνδύαζαν εμπορικές με πειρατικές δραστηριότητες και έγιναν γνωστοί στους λαούς της Δύσης με τα ονόματα **Βίκιγκς**(=πολεμιστές) και **Νορμανδοί**(=άνθρωποι του Βορρά). Στο χώρο της σημερινής Ρωσίας αξιοποίησαν για εμπορικές δραστηριότητες τους υδάτινους δρόμους και ιδίως το δρόμο από τους Βαράγγους στους Έλληνες, μέσω του οποίου έφταναν στον Εύξεινο και τη Βασιλεύουσα.

**2. Ποιοι λαοί ενώθηκαν και δημιούργησαν το ρωσικό κράτος;**

Οι Βάραγγοι ή Ρως αναμείχθηκαν με τους ανατολικούς Σλάβους και δημιούργησαν βαθμιαία ένα νέο λαό. Στο λαό αυτό οι ίδιοι έδωσαν το όνομα και την κρατική οργάνωση, που δεν είχαν τα σλαβικά φύλα, και οι Σλάβοι τη γλώσσα και τη λαϊκή βάση.Έτσι, σχηματίστηκε η  **ηγεμονία του Κιέβου.**

**Β. ΙΔΡΥΣΗ ΚΡΑΤΟΥΣ-ΣΧΕΣΕΙΣ ΜΕ ΤΟ ΒΥΖΑΝΤΙΟ**

**3. Πότε σχηματίζεται η Ηγεμονία του Κιέβου; Ποιες ήταν οι οικονομικές δραστηριότητές της;**

Στα μέσα του 9ου αι. σχηματίστηκε το πρώτο σημαντικό ρωσικό κράτος. Ήταν η **ηγεμονία του Κιέβου,** η οποία έλεγχε το δρόμο του ποταμού Ντον και έκανε εμπόριο με το Βυζάντιο και το Χαλιφάτο.

**4. Πώς εξελίχθηκαν οι σχέσεις της Ηγεμονίας του Κιέβου με το Βυζάντιο;**

Μετά από δύο **αποτυχημένες εκστρατείες** κατά της Κωνσταντινούπολης, οι Ρώσοι στη διάρκεια του 10ου αι. υπέγραψαν δύο σημαντικές **εμπορικές συνθήκες**με το Βυζάντιο (911 και 944). Οι συνθήκες αυτές επέτρεπαν στους Ρώσους να ταξιδεύουν και να εμπορεύονται στην Κωνσταντινούπολη.

**5. Τι αποτέλεσμα είχε η επαφή των Ρώσων εμπόρων με τους Βυζαντινούς;**

Οι έμποροι και οι διπλωμάτες που ταξίδευαν μεταξύ Κιέβου και Βυζαντίου ήταν φορείς ιδεών και πεποιθήσεων. Έτσι οι εμπορικές σχέσεις των δύο κρατών προετοίμασαν τον εκχριστιανισμό των Ρώσων που άρχισε στα μέσα και ολοκληρώθηκε στα τέλη του 10ου αι.

**Γ. ΕΚΧΡΙΣΤΙΑΝΙΣΜΟΣ ΡΩΣΩΝ**

**6. Ποια ιδιαίτερα γεγονότα συνδέθηκαν με τον εκχριστιανισμό των Ρώσων;**

Για να συντρίψει την εξέγερση της μικρασιατικής αριστοκρατίας, ο αυτοκράτορας Βασίλειος Β΄ ζήτησε τη βοήθεια του ρώσου ηγεμόνα Βλαδιμήρου, υποσχόμενος να του δώσει ως σύζυγο την αδελφή του Άννα. Το επικουρικό (βοηθητικό) στρατιωτικό σώμα που έστειλαν οι Ρώσοι συνέτριψε την ανταρσία των βυζαντινών γαιοκτημόνων (**δυνατών**), αλλά ο Βασίλειος λησμόνησε την υπόσχεσή του.

Μόνο όταν ο Βλαδίμηρος κατέλαβε τη Χερσώνα, ο αυτοκράτορας συναίνεσε στο γάμο, με την πρόσθετη προϋπόθεση ότι ο Βλαδίμηρος θα ασπαζόταν το Χριστιανισμό. Η νύφη ταξίδεψε στη Χερσώνα, όπου έγιναν η βάπτιση του Βλαδιμήρου και ο βασιλικός γάμος. Επακολούθησε η ομαδική βάπτιση των Ρώσων στα νερά του Δνειπέρου (989).

**7. Ποια ήταν η σημασία του εκχριστιανισμού των Ρώσων τόσο για το Βυζάντιο όσο και τους Ρώσους;**

Α)Με τον εκχριστιανισμό των Ρώσων μια τεράστια έκταση εντάχθηκε στη σφαίρα επιρροής της Ορθοδοξίας και του βυζαντινού πολιτισμού.

Β) Η μεταβολή αυτή επηρέασε καθοριστικά τη νοοτροπία και τον πνευματικό και υλικό πολιτισμό των Ρώσων. Οι εμπορικές ανταλλαγές με το Βυζάντιο εντατικοποιήθηκαν, ενώ αυξήθηκε κατά πολύ ο αριθμός των Βαράγγων και Ρώσων μισθοφόρων που υπηρετούσαν στην αυτοκρατορική φρουρά και το βυζαντινό στρατό.